ועדת הכנסת, כנסת 18, פרוטוקול מספר 284, 2012-06-11 11:00

יריב לוין: בוקר טוב, אני מתכבד לפתוח את הישיבה.

יריב לוין: נתחיל בסעיף השני על סדר-היום: קביעת ועדה לדיון בהצעת חוק הנוער (טיפול והשגחה)(תיקון - בחירת ידיד ומקום חסות בהתחשב בארץ מוצאו ובשפת אמו של הקטין), התשע"ב-2012, של חברת הכנסת מרינה סולודקין, מס' פ/4088/18.

יריב לוין: נשמעו הצעות, להעביר את הדיון לוועדה לזכויות הילד או לוועדת העבודה, הרווחה והבריאות.

יריב לוין: יו"ר ועדת העבודה, הרווחה והבריאות ביקש שהנושא יידון אצלו בוועדה, וכך מבקשת גם המציעה, ומשכך אני מציע להעביר את זה לוועדת העבודה, הרווחה והבריאות.

יריב לוין: מי בעד?

יריב לוין: הצבעה בעד – פה אחד ההצעה אושרה.

יריב לוין: שניים.

יריב לוין: נגד אין, נמנעים אין.

יריב לוין: אושר.

מרינה סולודקין: תודה רבה לך.

מרינה סולודקין: הצעת חוק בתי הדין הדרוזיים (תיקון - נציגי הכנסת בוועדת המינויים), התשע"ב-2012

יריב לוין: אני עובר לנושא הראשון בסדר-יומנו: דיון בהצעת חוק בתי הדין הדרוזיים (תיקון - נציגי הכנסת בוועדת המינויים), התשע"ב-2012, הצעתם של חברי הכנסת שכיב שנאן וחמד עמאר, שאליה הצטרפו חברי הכנסת סעיד נפאע ומגלי והבה.

יריב לוין: אנחנו אמורים להכין אותה היום לקריאה הראשונה.

יריב לוין: מספרה פ/4150/18.

יריב לוין: חבר הכנסת שנאן יציג את ההצעה, בבקשה.

שכיב מוראד שנאן: מדובר בהצעת חוק שהתחלתי עוד בקדנציה הקודמת.

שכיב מוראד שנאן: מן הדין ומן הצדק, כשיש חברי כנסת מכהנים, שחברי הכנסת הם אלה שיהיו נציגי הכנסת.

שכיב מוראד שנאן: אם יהיה מצב שלא יהיו חברי כנסת דרוזיים שיכהנו, אז נחזור למתכונת של בחירת נציג חיצוני מטעם הכנסת, אבל כשיש חברי כנסת, הזכות הבלעדית לעניין הזה צריכה להיות שמורה להם.

שכיב מוראד שנאן: אני מודע לעובדה שבכנסת הזאת, עוד לפני כניסתי לכנסת, היו מספר ח"כים מספיק כדי שיוכלו להתמודד, ואף אחד מהם התמודד ולא אמר: והבה והבה, שנמצא פה, והמנצח קיבל את ייצוג הכנסת.

שכיב מוראד שנאן: זה המצב שאני בא למנוע.

שכיב מוראד שנאן: אין פה שום עניין אישי נגד איש כזה או אחר.

שכיב מוראד שנאן: לדעתי, כשיש חברי כנסת, הם אלה שצריכים לייצג את הכנסת.

יריב לוין: אני רוצה לשאול שאלה אחת שאותי מטרידה.

יריב לוין: הבעיה בעניין הזה היא כזאת: הרי ההסדר נקבע לא רק למצב שבו אין חברי כנסת במספר מספיק אלא גם למצב שבו בעוד, כאשר אתה בוחר, למשל, נציגים לוועדה למינוי דיינים, ומספר האפשרויות שעומדות לבחירה מתוך חברי הכנסת הוא מספר גדול מאוד, הרי שבמציאות שקיימת בעדה הדרוזית – עכשיו אנחנו נמצאים במצב אולי יוצא דופן, שאפשר היה לבחור חמישה מועמדים, כי את איוב אי-אפשר לבחור כסגן שר, אבל לכנסת יש אפשרות לבחור חמישה מועמדים פוטנציאליים.

שכיב מוראד שנאן: אחד מהם כבר נבחר – חבר הכנסת עמאר.

יריב לוין: כן, יש כאן בחירה אמיתית, אבל עלול להיות מצב, שנמצא את עצמנו במקום שבו יש שני חברי כנסת דרוזיים או שלושה חברי כנסת דרוזיים בלבד, ואז הלכה למעשה אפילו לפעמים לא באיזושהי חלוקה סיעתית שיש בה איזשהו שיקוף אלא באופן מקרי לגמרי, אולי אפילו שניים שמגיעים מאותה סיעה, והם שני האנשים היחידים- - -

שכיב מוראד שנאן: אין שום בעיה.

יריב לוין: ואז במצב הזה נגיע לתוצאה, שהיא לא בהכרח תוצאה ייצוגית אמיתית, מבחינת העדה.

יריב לוין: לכן אני שואל, אם יש מענה לבעיה הזאת כאן – אם אתם מציעים להגביל את זה למצב שבו יש מינימום מסוים של חברי כנסת?

יריב לוין: איך אתם רוצים לעשות את זה?

חמד עמאר: אדוני היושב-ראש, כשחוקק החוק לקחו בחשבון, שבעדה הדרוזית לא יהיה מצב של ששה חברי כנסת או חמישה או שלושה אפילו; כשחוקק הכנסת היינו במצב של מיעוט שלא יכול להציג חבר כנסת אחד.

חמד עמאר: עכשיו, אם העדה הדרוזית תתמודד לכנסת כרשימה נפרדת, גם עכשיו לא יכולה להביא חבר כנסת אחד, לא יכולה לעבור את אחוז החסימה.

חמד עמאר: אבל עצם העובדה שהיום יש ששה חברי כנסת, זה משהו חריג, כפי שאמרת.

חמד עמאר: אני חושב שזה משהו חריג.

חמד עמאר: לכן, אם יש חברי כנסת שמכהנים, אני בנקודה הזאת עם חבר הכנסת מציע ההצעה, חבר הכנסת שכיב, אם יש חברי כנסת שמכהנים, שמייצגים את הבוחרים – עצם העובדה שיש חברי כנסת מכהנים, זה אומר שהם הריבון והם המייצגים – אני לא חושב שיש מקום לבוא ולתת למישהו אפשרות להתמודד מבחוץ.

חמד עמאר: אנחנו היום נמצאים במצב חריג, שיש מישהו מכהן, ואנחנו לא מדברים על המצב של היום; אני מדבר על המצב העתידי.

שכיב מוראד שנאן: אני מדבר על המצב כיום.

יריב לוין: תכף נגיע לשאלה, מה עושים במצב הקיים.

חמד עמאר: אני לא מדבר על המצב הקיים; אני מדבר על מצב עתידי, שיש שני חברי כנסת מכהנים, והם מייצגים את הבוחרים שלהם.

חמד עמאר: אני חושב שמן הראוי שהם גם יתמודדו בתוך הכנסת, להיבחר, והם יהיו נציגים של הציבור, כי הם כבר עמדו במערכת בחירות אחת, וזה עובדה – גם בוועדה לבחירת שופטים במדינת ישראל.

חמד עמאר: זה גם חברי כנסת מכהנים, גם שרים, בכל מקום אחר.

חמד עמאר: כשיש חברי כנסת שמכהנים, זה החוק.

חמד עמאר: במצב הקיים, כשנגיע לתחולה, ומתי החוק יחול, אז נדבר על הנושא הזה, אבל אני מדבר על מצב שיש שניים או שלושה חברי כנסת, שבטוח שהם יהיו הנציגים של הציבור.

שכיב מוראד שנאן: אם יש חבר כנסת אחד שכהן, אותו חבר כנסת אוטומטית חבר בוועדה, ואז ייקחו נציג נוסף מבחוץ.

ארבל אסטרחן: לפי ההצעה, הוא לא יהיה אוטומטית.

שכיב מוראד שנאן: צריך להיבחר.

ארבל אסטרחן: יכול להיות שיהיה רוב נגדו.

שכיב מוראד שנאן: אין בעיה, הוא צריך להיבחר.

שכיב מוראד שנאן: כשיש שניים, גם שניהם יועמדו לבחירה.

שכיב מוראד שנאן: אם הם לא נבחרים, אם יש רוב נגדם, אפשר גם להביא מישהו מבחוץ.

שכיב מוראד שנאן: נאמר שנבחר מישהו, שלא יכול להביא רוב.

שכיב מוראד שנאן: זה מצב היפותטי, שיכול לקרות.

יריב לוין: זה מצב שיכול לקרות.

יריב לוין: זה לא מצב תיאורטי בכלל.

ארבל אסטרחן: עדיין – החלטה של הכנסת, מי הנציג שלה.

שכיב מוראד שנאן: הכנסת צריכה להחליט, מי הנציג שלה.

חמד עמאר: אז לא בוחרים לפי שם אלא בעד או נגד.

ארבל אסטרחן: לפי השם שלו.

חמד עמאר: הוא לא מתמודד נגד אף אחד.

ארבל אסטרחן: אם יש, למשל, דרוזי אחד, או שני דרוזים, והם המועמדים היחידים בכנסת, חברי כנסת – מצביעים בעד או נגד.

ארבל אסטרחן: הם לא מתמודדים מול מישהו חיצוני.

ארבל אסטרחן: רק אם הם לא קיבלו, אז הולכים למישהו חיצוני – זה מה שמוצע.

יריב לוין: יש לי עוד שאלה שנוגעת לצד הניסוחי - אחר כך נקרא את החוק, אבל אני חושב שכדאי לשים אליה לב: צריך, לפי דעתי, להיות ברור לגמרי בסעיפים (ב), (ג), בנוסח שמוצע להכנה לקריאה ראשונה, נדמה לי שצריך להיות ברור שבסיבוב הבחירה החדש – כי הרי זה יחייב סיבוב בחירה חדש – צריך לקבוע, מתי יתקיים סיבוב הבחירה הזה.

יריב לוין: צריך לקבוע במפורש שאותם חברי כנסת לא יכולים לשוב ולהתמודד בו – מי שלא נבחרו בסיבוב הראשון, כי אחרת זה לא ברור.

יריב לוין: בסדר – הם באו, לא נבחרו, עכשיו מה קורה?

יריב לוין: מה קורה במצב שבו אחד או שני חברי הכנסת לא נבחרו – אז צריך לקיים סיבוב נוסף, שבו אמורים להתמודד האנשים שאינם חברי כנסת.

יריב לוין: אני מדבר בצד הניסוחי.

יריב לוין: זה צריך להיות, לפי דעתי, כתוב בצורה ברורה, כי אחר כך יהיו מחלוקות על זה בלי סוף.

שכיב מוראד שנאן: לדעתי, צריך לומר אפילו שאם יש חבר כנסת אחד שמכהן, הוא אוטומטית נציג - לא צריך להיבחר.

יריב לוין: לא.

אברהם מיכאלי: היה פה תקדים, שחבר כנסת התמודד, והוא לא נבחר.

חמד עמאר: גם אני לא אומר: אוטומטית.

חמד עמאר: הכנסת אמורה לבחור.

ארבל אסטרחן: לפי החוק הקיים, אם יש ח"כ אחד דרוזי, הוא אוטומטית נציג בוועדה.

יריב לוין: אוטומטית זה לא נכון.

חמד עמאר: ואם יש שני ח"כים, צריכים להתמודד שניהם- - -

ארבל אסטרחן: אם יש שני ח"כים, יכול להתמודד גם מישהו חיצוני, כמו שהיה פעם.

יריב לוין: עכשיו אנחנו מגיעים לסוגייה השנייה, והיא הסוגייה של התחולה עכשיו, לגבי המצב הנוכחי – האם אנחנו עושים הוראת מעבר כלשהי, סעיף 2, קובעים שתחילה בכנסת הבאה, או אנחנו מקיימים עכשיו בחירות חדשות.

שכיב מוראד שנאן: אני מבקש להחיל את זה מהרגע שאנחנו מסיימים את זה.

שכיב מוראד שנאן: יש פה חמישה חברי כנסת מכהנים וסגן שר שמכהן.

שכיב מוראד שנאן: אני חושב שהם יכולים לייצג את הציבור בצורה בלתי משתמעת לשני פנים.

חמד עמאר: אם אנחנו נפתח את זה, מה שמבקש חבר הכנסת שכיב שנאן, עכשיו, אני אצטרך להתמודד שוב?

ארבל אסטרחן: לא.

ארבל אסטרחן: הרעיון הוא שרק השני – הנציג שאינו חבר כנסת.

ארבל אסטרחן: אתה לא.

ארבל אסטרחן: כך גם כתוב, וזו הכוונה.

יריב לוין: גם אם אתה תסכים, אני לא אסכים...

אברהם מיכאלי: ארבל, מה שאת אומרת, מצד אחד, משפטית, אולי היום הדבר מאפשר את זה בחקיקה, לפסול את אותה ועדה קיימת, או את אותו נציג שהוא היום נבחר- - -

ארבל אסטרחן: זה לא לפסול; זה לבחור מישהו- - -

אברהם מיכאלי: להדיח אותו.

שכיב מוראד שנאן: זה לא להדיח אותו בכלל.

שכיב מוראד שנאן: בכנסת הקודמת התחלנו את התהליך, וארבל – אם אני טועה, תקני אותי – כשאני נכנסתי לכנסת היה נציג שהוא חבר כנסת, חבר כנסת מגלי והבה, היה חבר כנסת נוסף, סעיד נפאע, שנבצר ממנו לכהן, לכן לפני שאני נכנסתי לכנסת, הכנסת בחרה בחור בשם יוסף איסמעאיל לכהן כחבר ועדה.

שכיב מוראד שנאן: כשנכנסתי לכנסת, עשינו בחירות חדשות, האיש התמודד מולי, ואני ניצחתי ב-67-17.

שכיב מוראד שנאן: אין לי בעיה, למען ההגינות, כדי שזו לא תהיה הדחה- - -

אברהם מיכאלי: זו הדחה, ברגע שזה מעכשיו לעכשיו.

אברהם מיכאלי: אתה יכול לתת לבן אדם - תתארגן – עוד שנה, עוד חצי שנה – אני לא יודע מתי יהיו פה בחירות.

שכיב מוראד שנאן: אתה יודע מתי היתה הדחה?

שכיב מוראד שנאן: רק במצב אחד: אם זו היתה הצעת חוק חדשה, שהתחילה עכשיו.

אברהם מיכאלי: זו הצעת חוק חדשה.

שכיב מוראד שנאן: לא.

שכיב מוראד שנאן: ארבל, מתי התחלתי אותה?

ארבל אסטרחן: מה שהוגש בכנסת הקודמת הוא לא רלוונטי.

אברהם מיכאלי: אנחנו מחוקקים.

אברהם מיכאלי: אל תקבל את זה אישית – אין לי התנגדות להצעה שלך.

שכיב מוראד שנאן: הרעיון - התחלתי בזה בכנסת הקודמת.

אברהם מיכאלי: אבל כרגע עובדתית אנחנו מדיחים מי שמכהן היום.

שכיב מוראד שנאן: הבחור הוא לא חבר כנסת, לא נבחר.

אברהם מיכאלי: אבל הוא נבחר כחוק.

שכיב מוראד שנאן: יש חברי כנסת, שזכותם לייצג את הכנסת.

והבה והבה: אבל חברי כנסת, מותר להם להתמודד, ואם הוא מתמודד ומפסיד, למה אתה כופה אותו על הכנסת ועל העדה?

והבה והבה: למה אתה כופה אותו גם על הכנסת, גם על הסיעה שלו, שחצי ממנה הצביעה בשבילי – לא בשבילו – וגם על העדה?

והבה והבה: אתה כופה אותו.

שכיב מוראד שנאן: את מי?

שכיב מוראד שנאן: יש פה ארבעה חברי כנסת- - -

והבה והבה: ממה אתה פוחד?

שכיב מוראד שנאן: אני פוחד?

והבה והבה: אז למה אתה צריך לשריין את עצמך?

והבה והבה: אז גם תשריין את עצמך, להיות ראש מועצה בחורפיש ולא יודע מה עוד.

שכיב מוראד שנאן: מה זה קשור?

שכיב מוראד שנאן: מה זה הקשקוש הזה?

שכיב מוראד שנאן: יריב, שימחק את הדברים שלו מהפרוטוקול וילמד לדבר.

והבה והבה: אתה אמרת "קשקוש", לא אני.

והבה והבה: אני נאחז במילה שלך.

שכיב מוראד שנאן: שמור על הפה שלך, ותדבר בגובה שלך.

שכיב מוראד שנאן: לא אמרתי שאתה מקשקש.

יריב לוין: רבותיי, לא זה העניין.

יריב לוין: אנחנו רוצים להגיע לתוצאה שתהיה הגיונית וסבירה.

יריב לוין: הושבתי ביניכם את חמד...

שכיב מוראד שנאן: אנחנו חברים.

והבה והבה: אנחנו חברים ותיקים.

והבה והבה: משפט לשכיב: אני כיהנתי גם כממלא מקום ראש מועצה, גם כראש ועדת תכנון ובנייה, ואני מכיר את הבעיות של התכנון והבנייה בדליית אל-כרמל, בכל הסקטור הדרוזי, את בעיות החשמל שקיימות.

והבה והבה: חשבתי ששכיב יבוא להתעסק עם הדברים הכבדים.

יריב לוין: אני מבקש.

שכיב מוראד שנאן: זה כבר קטנוניות.

שכיב מוראד שנאן: אתה לא יודע במה אני מתעסק.

יריב לוין: כשהוא ילך לקלפי בפעם הבאה, כל אחד ישקול לפי מיטב הבנתו.

יריב לוין: אני יכול להעיד, שחבר הכנסת שנאן עושה פה עבודה חשובה ויסודית.

יריב לוין: אל תיקח את זה למקומות האלה.

יריב לוין: מר והבה, לגופו של הנושא ולגופו של עניין, גם מבחינתך אישית, שאתה בכל זאת אדם שנבחר, ואם תתקבל הגרסה של הצעת החוק, כפי שמציע אותה חבר הכנסת שנאן, אתה תאבד את מקומך בוועדה, ולכן מטבע הדברים יש לך כל הזכות שבעולם להציג את עמדתך, למה לא צריך לעשות את זה, ואתה יכול להציג אותה.

והבה והבה: אני מתנגד לתחולת החוק – מתי זה יתחיל.

והבה והבה: לעניות דעתי, זה צריך להיות בקדנציה הבאה, כי בקדנציה הזאת אני נבחרתי כדין, בבחירות חשאיות, חוקיות, דמוקרטיות.

והבה והבה: גם, אם עכשיו, עד שיעביר את החוק ויפרסם אותו, ויבחרו ביניהם אחד, ויפרסמו ברשומות, יעברו מספר חודשים, והבחירות קרובות, בין כה לא יהיו גם דיונים, לכן אני מציע שזה יתחיל אחרי הבחירות הבאות.

חמד עמאר: אתה לא מתנגד לעצם החוק.

והבה והבה: לנוסח החוק – לא.

יריב לוין: אני מציע שנעבור להקראה.

יריב לוין: עו"ד דארין דניאל ממשרד המשפטים, אם תהיה לך איזושהי הערה תוך כדי ההקראה או התייחסות – את יכולה באופן חופשי להתערב, כמובן.

ארבל אסטרחן: אנחנו מתייחסים פה לא לנוסח שעבר בטרומית אלא לנוסח שהכנתי לקראת הישיבה, שבמהות אין בו שינויים, אבל הוא מנוסח בצורה טובה יותר – עברתי עליו עם מחלקת נוסח החוק.

ארבל אסטרחן: מוצע לתקן את סעיף 11 לחוק בתי הדין הדתיים הדרוזיים, שזה הסעיף שעוסק בהרכב ועדת המינויים, שהיא מציעה את מינויים של קאדים מד'הב, שמתמנים על-ידי נשיא המדינה.

ארבל אסטרחן: היום הפסקאות הראשונות שמופיעות פה - זה עניין טכני – היום רשימת חברי ועדת המינויים לא ממוספרת – היא כתובה כרשימה, ולכן אנחנו רוצים להפוך את זה לפסקאות.

ארבל אסטרחן: יו"ר המועצה הדתית הדרוזית יהיה הנציג הראשון בוועדת המינויים – זאת תהיה פסקה (1).

שכיב מוראד שנאן: יש היום ראש בית דין לערעורים?

שכיב מוראד שנאן: אין, נכון?

שכיב מוראד שנאן: ויכול להיות שיושב-ראש המועצה הדתית, שהיום זה השייח' מואפק טריף, יכהן גם כראש בית הדין לערעורים, ואז זה יהיה אותו אדם.

שכיב מוראד שנאן: הכוונה למצב שיכול להיות, גברתי ממשרד המשפטים.

אברהם מיכאלי: למה אין?

אברהם מיכאלי: כי לא רצו למנות?

שכיב מוראד שנאן: לא יודע.

אברהם מיכאלי: אבל יש תפקיד כזה.

שכיב מוראד שנאן: כן.

דארין דניאל: זה נושא מאוד רגיש, שמטופל היום, ויש כמה פניות שנוגעות לנושא הזה במשרד המשפטים.

דארין דניאל: יש סעיף 29, שיש שם הוראת מעבר, שמדברת על הכהונה של ראש המועצה הדתית כראש בית הדין לערעורים.

דארין דניאל: אני מציעה שבמסגרת ההצעה הזאת, במיוחד שהנושא הזה לא נכלל בהצעת החוק שניתנה עליה עמדת הממשלה, שהנושא לא יידון היום.

דארין דניאל: זה לא נושא פשוט.

יריב לוין: בסדר, אם כי אני קורא לכם להידרש לעניין הזה.

דארין דניאל: זה בטיפול.

דארין דניאל: יש הצעת חוק בנושא.

שכיב מוראד שנאן: יש הצעת חוק ממשלתית?

דארין דניאל: לא.

דארין דניאל: יש הצעה לתיקון, אבל זה נושא מאוד רגיש, כפי שחברי הכנסת ודאי יודעים.

דארין דניאל: התפקיד קיים, ימשיך להיות קיים.

אברהם מיכאלי: מי ממלא אותו היום?

דארין דניאל: אין אף אחד שממלא אותו.

דארין דניאל: יש הצעות למינוי, אבל זה נושא מאוד רגיש, כפי שכולכם יודעים.

דארין דניאל: התפקיד קיים ויישאר.

שכיב מוראד שנאן: בעיית כפל התפקידים.

דארין דניאל: אין בעיה של כפל תפקידים.

דארין דניאל: יש הוראת מעבר, שהתייחסה לשייח' אמין טריף, שכיהן מכוח הוראת המעבר כנשיא בית הדין לערעורים.

דארין דניאל: ההוראה הזאת לא חלה, נכון להיום, לכן יש צורך באיוש המשרה.

דארין דניאל: הנושא נבדק כיום.

דארין דניאל: אני לא יכולה לומר מה בדיוק המצב.

חמד עמאר: הנושא מאוד רגיש, אבל השייח' אמין טריף ז"ל נפטר בתחילת שנות ה-90.

חמד עמאר: אנחנו מדברים שנים רבות אחרי, ועדיין אנחנו מדברים על הוראות מעבר, והנושא רגיש.

חמד עמאר: חייבים לפתור את הנושאים הרגישים.

דארין דניאל: כמובן, אשמח להעביר את זה הלאה ללשכת השר.

חמד עמאר: נעשה את זה בהצעת חוק.

דארין דניאל: כמובן, אני לא יכולה להשיג עמדה משפטית- - - בטח לא בהצעה- - -

יריב לוין: יש טיוטה של תזכיר הצעת חוק ממשלתית, שנוגע לכל מיני הוראות - חלקן טכניות, חלקן יותר מהותיות בעניין אופן פעולת בית הדין הדתי הדרוזי, שאני מבין שכבר הוכנה.

יריב לוין: נאמר לי באחרונה שבאפריל היה דיון אחרון בעניין הזה, ואנחנו פשוט מחכים ומצפים שהצעת החוק הממשלתית תובא בקריאה ראשונה, ואפשר יהיה לקדם אותה.

יריב לוין: אם את מכירה את הנושא, את יכולה לעדכן אותנו, איפה זה עומד?

דארין דניאל: אני ממונה על בתי הדין הדתיים, וכמובן, כל הצעת חוק לבתי הדין השונים עוברת דרכי.

דארין דניאל: אנחנו באופן רגיל ושוטף פועלים גם בתיקונים של תקנות וגם של חוקים של בתי הדין, בין אם זה חוק בתי הדין הדרוזיים, בין אם זה חוק הקאדים - זה עבודה שוטפת עם הנהלת בתי הדין.

שכיב מוראד שנאן: מה הנוהל בבתי דין שרעיים מוסלמים?

דארין דניאל: אני אשלים את המשפט ואז אשמח להתייחס לשאלות.

דארין דניאל: זה עבודה שוטפת שאנחנו עושים.

דארין דניאל: זה עוד לא מוכן.

דארין דניאל: אני לא יכולה להתייחס לגופם של דברים, אבל ככל שיש דברים דחופים, נשמח.

יריב לוין: אני לפחות ראיתי את התזכיר הזה, ועל פניו – ודאי צריך לעבור עליו, אבל על פניו הוא נראה נכון ונותן תשובות, ועד כמה שאני מבין, הוא גם נתפס כנכון בעיני מי שעוסקים במלאכה, לכן חבל לעכב את זה, כי זאת עת רצון, ובסך הכול יש פה יכולת שכבר הוכחה בכנסת הזאת, לקדם את ההצעות האלה, ולהגיע להבנות שהיו נראות בעבר כמעט בלתי אפשריות.

דארין דניאל: אני בהחלט מסכימה עם אדוני, ונעשה את המיטב כדי לקדם את התזכיר.

יריב לוין: אני ממש מפציר בכם – תביאו לנו את הצעת החוק הזאת בקריאה ראשונה, שהעניין הזה יוכל להיגמר, כי התפקוד של בתי הדין - קשה להם לעבוד תחת הרגולציה הקיימת.

יריב לוין: אלה דברים אלמנטריים שהם זקוקים להם, ורובם ככולם לא שנויים במחלוקת אמיתית, נדמה לי.

אברהם מיכאלי: השאלה היא גם מה הנזק שנגרם למערכת אחרי שהשייח' טריף נפטר כבר לפני יותר מעשרים שנה.

אברהם מיכאלי: המערכת מתנהלת בלי יושב-ראש, כך אני מבין.

יריב לוין: היה עד לפני זמן לא ארוך – נשאר קאדי - - - אחד.

יריב לוין: הצלחנו במאמץ גדול, שעשתה גם ועדת המינויים, להגיע לתוצאה שיש לנו היום - בתי הדין מאוישים, גם ערכאה ראשונה וגם ערכאה שנייה, תוקצב הנושא של האימאמים, שגם הוא היה במשבר גדול מאוד, תוקן החוק לגבי תנאי הכשירות של קאדי מד'הב מכאן ולהבא בדרך שמיישרת קו עם- - - נעשתה פה עבודה שהיתה לזכות גם כן, במידה מסוימת, שחמד עירב אותי בנושאים האלה – הצלחנו לעשות כאן דברים מאוד חשובים.

יריב לוין: אני מאמין שאנחנו מסוגלים בכנסת הזאת להגיע לפתרונות בהסכמה רחבה, שבאמת נפתור אחת ולתמיד את הסוגיות האלה.

יריב לוין: בטח אותו חוק שהוא בעיקרו טכני, שעליו אני לא רואה שיש מחלוקת אמיתית, וקאדי מד'הב משוועים לראות אותו עובר ומאפשר להם לעבוד.

אברהם מיכאלי: זה חלק מהכבוד של העדה.

חמד עמאר: אתה מדבר על קרוב לעשרים שנה שאין לך ראש בית דין לערעורים.

שכיב מוראד שנאן: היה עשרים שנה, שהיו לנו ששה תקנים, שהיה מאויש תקן אחד בלבד.

חמד עמאר: אני חושב שמשרד המשפטים רואה בזה דבר לא תקני ולא נכון.

שכיב מוראד שנאן: זה מצב משפטי אבסורדי.

יריב לוין: עשינו פה מאבק גדול מאוד כדי שהסיפור הזה סוף-סוף ייגמר.

שכיב מוראד שנאן: אני שמח היום שיש לנו שלושה שופטים בערכאה הראשונה, יש שניים בערכאה השנייה, מאחר שהשלישי פרש לגמלאות בהגיעו לגיל 70.

שכיב מוראד שנאן: צריך לבחור אחד לערכאה העליונה.

שכיב מוראד שנאן: אם ייבחר אחד מהשלושה שנמצאים בערכאה הראשונה, צריך גם לבחור אחד לערכאה הראשונה.

שכיב מוראד שנאן: יש מצב שאסור להשאיר אותו.

שכיב מוראד שנאן: עניין הזה של בחירות או לא בחירות, הוא לא שיקול דעת; שיקול הדעת שלנו צריך להיות איוש משרות משפטיות בצורה מכובדת טובה, ומן הדין ומן הצדק, שנגמור את הצעת החוק הזאת תוך פרק זמן מאוד קצר, כדי שנוכל לקדם את הדברים, ולתת למצב המשפטי התקין להתקיים בצורה מכובדת וטובה.

יריב לוין: נמשיך.

ארבל אסטרחן: ממספרים את חברי ועדת המינויים, אז יו"ר המועצה - זה יהיה פסקה (1), ראש בית הדין לערעורים, אחר כך שני קאדים מד'הב - הפסקה השלישית, שר המשפטים ושר נוסף- - -

שכיב מוראד שנאן: סליחה, היום יש שלושה קאדים מד'הב בערכאה הראשונה, ושלושה בערכאה השנייה.

שכיב מוראד שנאן: איך בוחרים- - -

יריב לוין: היום זה קל מאוד, כי השניים שהם בערכאה העליונה- - -

שכיב מוראד שנאן: יש נוהל?

שכיב מוראד שנאן: למה שנשאיר לקונות?

יריב לוין: אני לא יודע.

יריב לוין: יש נוהל?

דארין דניאל: אני לא יודעת, אני יכולה לברר.

דארין דניאל: זה חבר הקאדים.

דארין דניאל: יש כמו ועדה של כלל השופטים.

שכיב מוראד שנאן: האם יש נוהל מסודר, קבוע?

שכיב מוראד שנאן: בבית דין לערעורים המוסלמי, איך בוחרים את הנציגים המוסלמים?

שכיב מוראד שנאן: בבית דין רבני איך בוחרים את נציגי ערכאת הערעור?

שכיב מוראד שנאן: יש או אין נוהל?

שכיב מוראד שנאן: ואם אין, למה אין, ואיך עושים?

דארין דניאל: אני יכולה לברר.

דארין דניאל: זה לא התפקיד שלי אלא יותר תפקיד של הייעוץ המשפטי במשרד.

דארין דניאל: ממה שאני מכירה, בכל בתי הדין הדתיים – יש חבר קאדים ויש חובת התייעצות עם חבר הקאדים, בין מכוח חוק ובין מכוח נוהל.

שכיב מוראד שנאן: אפשר לקבל תשובה מסודרת לשאלתי?

דארין דניאל: בהחלט.

שכיב מוראד שנאן: תרשמי לך בבקשה, ותעבירי לי תשובה.

ארבל אסטרחן: הפסקה הרביעית תהיה שר המשפטים ושר נוסף, או, אם אין חבר ממשלה דרוזי, אפשר לבחור סגן שר דרוזי - זה התיקון שנעשה.

שכיב מוראד שנאן: אם יש חבר ממשלה דרוזי, מה קורה?

ארבל אסטרחן: שר המשפטים ועוד שר שהממשלה בוחרת.

ארבל אסטרחן: הוא לא חייב להיות דרוזי, אבל כתוב שאם אין חבר ממשלה דרוזי- - -

שכיב מוראד שנאן: אני מבקש, שאם יהיה חבר ממשלה דרוזי, שיהיה השר השני.

ארבל אסטרחן: זה תיקון אחר.

ארבל אסטרחן: זה לא משהו שאי-אפשר להכניס אותו, אבל זה לא נכלל בהצעה הזאת.

ארבל אסטרחן: החוק הזה הוא לא חוק של ועדת הכנסת.

ארבל אסטרחן: גם התיקון שנעשה, הקודם, לגבי נציג הממשלה, נעשה בוועדת החוקה ולא בוועדת הכנסת.

ארבל אסטרחן: באופן חריג החוק הזה הגיע לוועדת הכנסת, כי עסק אך ורק בבחירת נציגי הכנסת בוועדה.

ארבל אסטרחן: ככל שרוצים להרחיב אותו לעוד דברים- - -

שכיב מוראד שנאן: הבנתי.

ארבל אסטרחן: אזכיר שהפסקה האחרונה היא עורך דין שבוחר את המועצה הארצית של לשכת עורכי הדין, שזה יהיה פסקה (6), והעיקר זה פסקה (5) , שמדברת על חברי הכנסת.

ארבל אסטרחן: היום, קובע החוק, שיהיה חבר כנסת דרוזי, שהכנסת תבחר בבחירה חשאית.

ארבל אסטרחן: הוא מכהן כל עוד הוא חבר הכנסת, ואם תמה כהונת הכנסת, עד שהכנסת החדשה בוחרת חבר במקומו – זו אותה הוראה שקיימת מבחינת סיום הכהונה גם לגבי הח"כים שמכהנים בוועדות האחרות, ואם אין ח"כ דרוזי, זה יהיה דרוזי שייבחר על-ידי הכנסת, שאינו חבר כנסת, והוא יכהן כל עוד הכנסת לא בחרה דרוזי אחר במקומו, כלומר לגבי הדרוזי הנוסף, שאינו חבר כנסת, לא כתוב שהוא יכהן עד סוף הכנסת אלא עד שהכנסת בוחרת אחר במקומו.

ארבל אסטרחן: עוד קובע החוק היום, שאם יש רק חבר כנסת דרוזי אחד, הוא יהיה חבר הוועדה אוטומטית – הוא לא צריך להיבחר – והוא יכהן עד סוף הכנסת, אלא אם הוא לא יכול לכהן.

ארבל אסטרחן: החבר השני של הכנסת, לפי המצב כיום, יכול להיות או חבר כנסת או מי שאינו חבר כנסת, ואותה הוראה קיימת – שאם הוא לא חבר כנסת, הוא יכהן כל עוד הכנסת לא בחרה דרוזי אחר במקומו.

ארבל אסטרחן: ואכן בכנסת הזאת עמדו לבחירה שני חברי כנסת ועוד נציג שאינו חבר כנסת – מר והבה, שנמצא פה, ונבחר חבר הכנסת עמאר והנציג שאינו חבר הכנסת.

ארבל אסטרחן: הצעת החוק הזו באה לשנות את המצב שמאפשר לכנסת לבחור כנציג מטעמה מי שאינו חבר כנסת, כאשר יש בכנסת מספיק חברי כנסת דרוזיים, כי ההנחה היא, ואני מבינה שעליה אין ערעור כרגע, שלא יכול להיות נציג הכנסת מי שאינו דרוזי.

שכיב מוראד שנאן: ברור.

ארבל אסטרחן: הממשלה יכולה לשלוח נציגים שאינם דרוזיים – אני מבינה שבזה לא רוצים לגעת.

שכיב מוראד שנאן: גם אנחנו לא רוצים לגעת בזה.

ארבל אסטרחן: אז אם נקודת המוצא היא שמדובר בנציגים דרוזיים, הרעיון הוא לתת עדיפות לחברי כנסת, אם יש חברי כנסת דרוזיים, אם הם רוצים לכהן ואם הם כשירים לכהן.

ארבל אסטרחן: כשמדברים על כשירות, יש קודם כל הוראה בחוק הכנסת, שאומרת שאפשר לקבוע בתקנון הוראות בשל עבירות פליליות וכו', ואכן תקנון הכנסת - גם בנוסח הישן, גם בנוסח החדש - קובע הוראות בעניין הזה, שלא יהיה מועמד מי שהוגש נגדו כתב אישום וכו'.

ארבל אסטרחן: בנוסף קובע התקנון ששר או סגן שר לא יהיה נציג הכנסת.

ארבל אסטרחן: אלה הוראות הכשירות.

ארבל אסטרחן: מה שמוצע לקבוע, פסקה (5) החדשה, שתאמר כך: הנציגים של הכנסת יהיו שני חברי כנסת דרוזים שתבחר הכנסת, ובלבד שהיו שני חברי כנסת דרוזים הכשירים לכהן כנציגי הכנסת בוועדה – זה הכלל.

ארבל אסטרחן: לא היו שני חברי כנסת דרוזים כאמור – כלומר או אין בכלל שניים דרוזיים או אין שניים כשירים - או שהכנסת לא בחרה בשניים כאמור – כפי שהסברנו קודם - תבחר הכנסת כנציגיה בוועדה דרוזים שאינם חברי כנסת.

ארבל אסטרחן: ואם היה חבר כנסת דרוזי אחד, או הכנסת בחרה רק בחבר כנסת אחד מבין השניים או היותר שהתמודדו – הנציג הנוסף יהיה דרוזי שאינו חבר כנסת.

ארבל אסטרחן: פה נוסיף את ההערה של יו"ר הוועדה, שאם עמד לבחירה חבר כנסת דרוזי, ולא נבחר, ואחר כך עושים בחירה נוספת, מי שלא נבחר, לא יוכל להתמודד.

שכיב מוראד שנאן: למה במצבים אחרים - לפני שבועיים, כשהיה צריך לבחור את מבקר המדינה, היה מותר להתמודד בארבעה סיבובים?

יריב לוין: קודם כל, הגשנו כבר הצעת חוק, לצמצם את זה לשני סיבובים, בדיוק מהסיבה הזאת, שזה לא נראה טוב.

שכיב מוראד שנאן: נאמר שלא בחרת בי, ובחרת בי בסיבוב השני, והצטערת, ואתה רוצה לתת לי את הקול שלך בפעם השנייה, מה הבעיה עם זה?

יריב לוין: כאשר התמודדת "נגד עצמך" והפסדת, כלומר הכנסת הביעה בך אי-אמון בהצבעה כזאת, ואחרי שבוע בכל זאת תיכנס ותכהן - אני חושב שזה לא מצב בריא.

שכיב מוראד שנאן: לדעתי, זכות היסוד לבחור ולהיבחר, נוגדת את ההצעה שלך.

יריב לוין: לא.

יריב לוין: האיש שהתמודד, הוא הפסיד.

שכיב מוראד שנאן: כשאתה עומד לבחירה, אני מדבר ברמת העיקרון – השבוע חבר הכנסת מיכאלי, חבר שלי, לא נמצא, והפסדתי על חודו של קול, וחבר הכנסת מיכאלי בשבוע הבא יכול כן להיות, מה הבעיה לתת לאותו חבר כנסת מכהן, שאני לא יודע מיהו?

יריב לוין: כי אני נותן לך עדיפות בזה שבסיבוב הראשון רק המכהנים יכולים להתמודד.

יריב לוין: אם אדם הוא מכהן, והוא יחיד, והוא לא הצליח להיבחר, כי הכנסת הצביעה בו אי-אמון ולא רצתה אותו, עכשיו אתה רוצה לבחור אותו?

שכיב מוראד שנאן: מתי בפעם האחרונה השתתפו 120 חברי כנסת בהצבעה?

שכיב מוראד שנאן: במקסימום היו 108, בעשר השנים האחרונות.

יריב לוין: כדי להגיע למצב שחבר כנסת קיבל רוב נגדו, זה מצב לא פשוט.

שכיב מוראד שנאן: אני מציע לא להכניס.

יריב לוין: אבל דבר אחד חייב, לדעתי להיות פה – שהבחירות החוזרות האלה יתקיימו מייד, תוך שבועיים.

שכיב מוראד שנאן: אני מסכים.

שכיב מוראד שנאן: לא צריך את התיקון ההוא – רק שאם הם לא זכו, הבחירות האחרות יתקיימו תוך שבועיים.

ארבל אסטרחן: אמרנו: בתחילת כנסת, על כל הוועדות.

יריב לוין: אבל מה קורה במצב החריג הזה, שבו צריך לעשות בחירות נוספות?

ארבל אסטרחן: לא התייחסנו, תוך כמה זמן.

יריב לוין: לדעתי, זה צריך להיות תוך שבועיים או תוך שלושה שבועות.

אברהם מיכאלי: מה קורה אם ח"כ פרש, למשל?

ארבל אסטרחן: לגבי כל מצב שח"כ פורש, כתוב שבתחילת כנסת – תוך ארבעה חודשים, ואחר כך תוך ששים יום מיום שהתפנה מקום של נציג.

ארבל אסטרחן: יו"ר הכנסת הוא זה שקובע את המועד.

ארבל אסטרחן: אם אנחנו בתחילת כנסת, אנחנו במצב שאין נציג של הכנסת - ברור שהוא יעשה את הבחירות.

יריב לוין: בסדר.

שכיב מוראד שנאן: אז לא צריך.

ארבל אסטרחן: לפי מה שאמרת, לפי פסקה (ב) היום – כתוב:

ארבל אסטרחן: אם אין שני ח"כים דרוזיים, או שלא נבחרו, בוחרים דרוזי שאינו חבר כנסת, כלומר לא אמור להיות מצב שהוא עומד לבחירה מול חבר כנסת.

יריב לוין: זה, בעיניי, המצב הנכון.

יריב לוין: באים לחברי הכנסת, אומרים להם: רבותיי, מי מכם שרוצה להתמודד – יש לו האפשרות להתמודד.

יריב לוין: אם נבחר – נגמר העניין, ואם לא נבחר, עוברים לבחירה של נציג חיצוני.

יריב לוין: אחרת זה תהליך עקום לגמרי.

שכיב מוראד שנאן: אז נתקן את זה, שלא יהיה עקום.

שכיב מוראד שנאן: יריב, אתה אומר, במילים אחרות: יש ארבעה חברי כנסת, מתוכם שלושה כשירים.

שכיב מוראד שנאן: הכנסת אישרה מתוך שלושת הכשירים אחד.

שכיב מוראד שנאן: השניים הנוספים לא יוכלו להתמודד פעם נוספת, ואז מעברים את הנציג השני בבחירה חיצונית, שכל מי שרוצה להיות מועמד, יגיש מועמדות?

יריב לוין: לא כל מי שרוצה; צריך לעמוד בתנאים.

שכיב מוראד שנאן: ברור – עשרה חברי כנסת שיגישו אותו וכו'.

שכיב מוראד שנאן: השאלה, אם אותו חבר כנסת יוכל לומר: אני אוכל לחתום לארבעה מועמדים - כן או לא?

ארבל אסטרחן: לא.

ארבל אסטרחן: רק למועמד אחד.

שכיב מוראד שנאן: כלומר מקסימום יכולים להיות 12 מועמדים.

יריב לוין: אני חושב שזה מייצר את האיזון הנכון.

יריב לוין: זה גם מצמצם את הסטייה שלנו מהמצב הקיים.

יריב לוין: זו דרך ביניים.

שכיב מוראד שנאן: אני חושב שלא צריך לפסול את חברי הכנסת מהאפשרות להתמודד פעם נוספת.

יריב לוין: זו דעתי.

אברהם מיכאלי: יריב לא אומר לפסול; יריב אומר: היו בחירות – נגמרו בחירות.

אברהם מיכאלי: עכשיו בוחרים את החיצוניים.

יריב לוין: ודאי.

ארבל אסטרחן: יש פה שלוש אפשרויות: אחת, שבבחירות השניות לא יכול להתמודד אף חבר כנסת, או רק לא יכול להתמודד מי שכבר התמודד, אבל אם אנחנו עושים התמודדות של ח"כ מול מי שאינו ח"כ – לא רצינו את האפשרות הזאת- - -

יריב לוין: זה לא הגיוני.

חמד עמאר: אבל נאמר שאני לא נמצא בארץ, ולא הגשתי מועמדותי.

חמד עמאר: חזרתי, והחלטתי להתמודד.

חמד עמאר: אז לא תהיה לי אפשרות כחבר כנסת?

חמד עמאר: מה שאתה מציע – אם התמודדת פעם ראשונה, אתה לא יכול להתמודד פעם – זה בסדר, אבל אם לא התמודדת בכלל בפעם הראשונה, למה בפעם השנייה אסור לך להתמודד?

יריב לוין: אבל למה לא התמודדת בפעם הראשונה?

חמד עמאר: היתה לך בעיה שלא רצית, ושכנעו אותך, להתמודד.

חמד עמאר: למה נפסול מחבר כנסת את האפשרות להתמודד?

ארבל אסטרחן: אבל אז אתה תתמודד מול מי שאינו ח"כ?

ארבל אסטרחן: החוק לא רוצה לאפשר את זה.

שכיב מוראד שנאן: אנחנו לא רוצים שמי שאינו ח"כ, יתמודד מול ח"כ.

יריב לוין: בדיוק.

שכיב מוראד שנאן: ארבל, כשהתחלתי את המהלך בפעם הקודמת, קודם כל ישבתי אתך, והתייעצנו, מה המצב הקיים, ואז ההתמודדות שלי מול אותו נציג ציבור התאפשרה, מאחר שלא היה חבר כנסת כשיר להתמודד בזמן שלא היתה התמודדות.

שכיב מוראד שנאן: עד כאן זה נכון?

שכיב מוראד שנאן: השלב הבא שלנו היה למנוע אפשרות של מי שמכהן כחבר הכנסת – כשסיימתי את הכנסת ה-17, לא הייתי בטוח שאני חוזר בכנסת ה-18, וזה יכול להיות כל אחד אחר – זה לא אישי.

שכיב מוראד שנאן: ולמה אני לא מסכים, יריב, עם מה שאתה אומר – כי יש קואליציה ויש אופוזיציה.

שכיב מוראד שנאן: אני חושב שחבר כנסת שנבחר לכהן בכנסת, והוא כשיר, צריך להיות נציג הכנסת בוועדה.

שכיב מוראד שנאן: אם יש יותר משני חברי כנסת, תתקיים בחירה ביניהם.

יריב לוין: לא אסכים לזה, כי יכולים להיבחר כאן נציגים של כל מיני גורמים, שאני לא חושב שהם יכולים לייצג את הכנסת.

חמד עמאר: אני עם יריב בנושאים הזה.

חמד עמאר: צריך לקיים בחירות בכל מקרה של- - -

שכיב מוראד שנאן: נאמר שאתה בכנסת הבאה נבחרת, ונבחר עוד X, ואתה והוא נציגים בוועדה.

יריב לוין: לא יהיה, משום שיכול להיבחר כאן מישהו ממפלגת שוליים כזו או אחרת, ואנחנו לא רוצים שהוא ייצג את הכנסת בוועדת המינויים.

שכיב מוראד שנאן: מה זה מפלגת שוליים?

יריב לוין: לא אסכים לזה.

יריב לוין: הוא חבר כנסת, אבל זה עוד לא הופך אותו לנציג הכנסת.

יריב לוין: אתן לך דוגמה טובה: לו היה לנו כאן, חס וחלילה, חבר כנסת דרוזי, שהיה נוהג כמנהגה של חברת הכנסת חנין זועבי, אני לא חושב שאני צריך ליצור מצב, שהוא אוטומטית יתמנה כנציג הכנסת לאיזשהו מקום.

יריב לוין: זו דעתי.

יריב לוין: לכנסת חייבת להיות בקרה.

שכיב מוראד שנאן: אני מכבד את דעותיה של חברת הכנסת חנין זועבי, אבל דעתי היא אחרת.

שכיב מוראד שנאן: חברת הכנסת זועבי היא נציגת ציבור נבחרת, שמייצגת ציבור מסוים.

שכיב מוראד שנאן: זה כבר לפסול אנשים על דעותיהם.

שכיב מוראד שנאן: על מה אנחנו מדברים?

יריב לוין: מותר לנו שיהיו לנו חילוקי דעות.

יריב לוין: אני מזכיר לך שאנחנו בוחרים נציג של הכנסת; לא מי שבמקרה או שלא במקרה נבחר מטעם עדה כזו או אחרת לכנסת.

יריב לוין: בוחרים נציג של הכנסת כולה.

יריב לוין: לכן הכנסת צריכה להביע בו אמון.

יריב לוין: לא יכול להיות שייבחר אדם, בלי שהביעו בו אמון.

יריב לוין: זה דבר אלמנטרי.

יריב לוין: אני רוצה להתייחס גם לעניין השני.

יריב לוין: המצב שיכול לקרות, אם אנחנו נייצר פה פתח לכל מיני תרגילים כאלה ואחרים - למשל, יהיו שני מועמדים שהם חברי כנסת דרוזיים, שאיש מהם אינו בטוח שבהצבעת אמון אישית הוא מסוגל לגייס רוב של חברי הכנסת שיצביעו בעדו, ואז יהיה תהליך שאחד מהם, נניח, יתמודד, ולא יקבל רוב, ואז הוא כבר לא יכול להתמודד בפעם השנייה; השני יגיד: אני לא אתמודד בסיבוב הראשון, וכשיבוא הסיבוב השני, ויהיו שניים-שלושה מועמדים חיצוניים, אני אתמודד מולם, ואז אולי עם 40, 45 קולות אוכל להיבחר ולהיות הנציג, למרות שאני יודע שבהצבעת אמון אני אפול בהצבעה.

יריב לוין: אני לא רוצה לפתוח פתח לתרגילים האלה.

יריב לוין: זה צריך להיות דבר פשוט מאוד: לחברי הכנסת יש עדיפות ראשונה.

יריב לוין: הם באים לקבל את האמון קודם כל – בין אם יש התמודדות ביניהם ובין אם אין התמודדות בכלל.

יריב לוין: קיבלו את האמון, נבחרו – מצוין.

יריב לוין: מי מהם שהחליט שהוא לא רוצה להתמודד – או כי הוא לא רוצה להיות שם, או כי הוא חושש שלא יקבל אמון - לא יתמודד.

יריב לוין: זו החלטה שלו.

יריב לוין: אם לא הצלחנו להגיע למצב שיש לנו חברי כנסת שנבחרו, בעיניי, הרבה יותר נכון בסיבוב השני - חברי הכנסת מחוץ לתמונה.

יריב לוין: זו הדרך הכי נכונה, הכי נקייה, ותשמור גם על כבוד הוועדה.

יריב לוין: זו דעתי.

יריב לוין: בכל מקרה, אנחנו בהכנה לקריאה ראשונה.

יריב לוין: יש לכם זמן, לעשות חשיבה על זה.

יריב לוין: אם תרצו, ותגיעו לפתרון אחר, לא אעמוד בדרככם, אבל אני חושב שזה יותר נכון.

יריב לוין: תזכרו שבסוף אנחנו צריכים לשמור גם על המעמד של הכנסת, מצד אחד, וגם על מעמד הוועדה, מצד שני.

יריב לוין: אני לא רוצה לראות מצבים של תרגילים מהסוג הזה, והם יקרו.

יריב לוין: אנחנו יודעים שהם יקרו.

ארבל אסטרחן: ההבהרה תהיה, שכשעוברים להתמודדות חיצונית, הח"כים כבר לא בהתמודדות הזאת.

יריב לוין: חברי הכנסת הם בעדיפות ראשונה.

חמד עמאר: מה קורה במצב שבו חברי כנסת התמודדו, ואף אחד מהם לא הצליח, נכנסו שניים חיצוניים, וקורה כמו שקרה פעם – שני חברי כנסת נכנסו תוך כדי קדנציה?

ארבל אסטרחן: מייד נגיע לסעיף הזה.

ארבל אסטרחן: סעיף קטן (ד), אומר שח"כ דרוזי שנבחר לכהן כנציג הכנסת, יכהן כל עוד הוא חבר הכנסת, ואם תמה כהונת הכנסת – עד שתבחר הכנסת החדשה חבר אחר במקומו.

ארבל אסטרחן: זו הוראה שקיימת גם היום, ולגבי כל הנציגים בכל הוועדות, כלומר כל עוד הוא חבר כנסת, גם אם מתחלפת הכנסת, הוא ממשיך, עד שבוחרים מישהו חדש.

ארבל אסטרחן: כמובן, אם הוא מפסיק להיות חבר כנסת, הוא מפסיק להיות.

ארבל אסטרחן: אם הכנסת בוחרת נציג שאינו חבר הכנסת, הוא יכהן כל עוד לא בחרה הכנסת נציג אחר במקומו – זה גם מה שקבוע היום.

שכיב מוראד שנאן: זה אומר שאין תהליך הדחה לאף אחד.

ארבל אסטרחן: נכון.

ארבל אסטרחן: לא הייתי קוראת לזה "הדחה".

ארבל אסטרחן: נכון שבדרך כלל בחקיקה לא מתערבים בבחירות שנעשו, אבל החוק היום מאפשר את זה.

ארבל אסטרחן: לא הייתי קוראת לזה "הדחה".

ארבל אסטרחן: עכשיו יש התייחסות למה שאמר חבר הכנסת חמד עמאר:

ארבל אסטרחן: אם לאחר בחירתו של נציג כאמור – נציג שאינו חבר כנסת - החל לכהן בכנסת חבר כנסת דרוזי, או שחבר כנסת הפך כשיר לכהן כנציג הוועדה – למשל, הפסיק להיות שר או סגן שר – פה התלבטתי, אם לומר את המילים: תהיה לחבר הכנסת עדיפות, אבל ייערכו בחירות לבחירת נציג הכנסת במקום מי שאינו חבר כנסת, כלומר רק מי שאינו חבר כנסת יעמוד לבחירה במצב כזה.

דארין דניאל: רק הערה ניסוחית: אם את כותבת: תהיה לחבר הכנסת עדיפות, את קצת פוגעת בנושא הבחירות.

דארין דניאל: זה מובן בלי להגיד את זה.

ארבל אסטרחן: טוב, אוריד את המילים האלה.

יריב לוין: למה "וייערכו בחירות"?

ארבל אסטרחן: נכון.

ארבל אסטרחן: מי שאינו חבר כנסת.

ארבל אסטרחן: אם היו שני נציגים בוועדה, מי שאינם חברי כנסת, כלומר שני הנציגים הם חיצוניים – עכשיו נהיה חבר כנסת אחד – את מי מהם הוא מחליף?

יריב לוין: פה יש שלב אחד קודם.

יריב לוין: אם נוצר מצב כזה, מקיימים בחירות לבחירת אותו נציג.

יריב לוין: אותו חבר כנסת לא נבחר- - -

ארבל אסטרחן: צריך לבחור מישהו חיצוני.

יריב לוין: לא, אז נשארים הקיימים.

יריב לוין: למה להוציא אותם?

ארבל אסטרחן: אל"ף, כתוב שהוא מכהן עד שתבחר – הרישא של (ה) אומרת: בחרה הכנסת כנציגה מי שאינו חבר כנסת – הוא יכהן כל עוד לא בחרו אחר במקומו.

ארבל אסטרחן: אם חבר הכנסת לא נבחר, הוא ממשיך, עד שהכנסת בוחרת מישהו אחר.

יריב לוין: שאלה נוספת: הפסיד אותו חבר כנסת בהתמודדות, וכעבור חצי שנה נכנס לכנסת חבר כנסת דרוזי נוסף, ואז גם ההוא יכול להתמודד שוב.

יריב לוין: זה צריך להיות כתוב בצורה ברורה.

יריב לוין: אני חושב שהוא יכול להתמודד שוב, אבל זה צריך להיות כתוב.

ארבל אסטרחן: אגב, גם אם נכנס אחד, וקודם היה מישהו שלא רצה- - -

אברהם מיכאלי: לא שלא רצה; היה קודם אחד שהתמודד, והוא הפסיד מול אותו מועמד – לפי מה שאת אומרת, הוא יכול להתמודד מחדש.

אברהם מיכאלי: זה לא הגיוני.

שכיב מוראד שנאן: עכשיו יש חברי כנסת חדשים שנכנסו – ד"ר אכרם חסון ועבדך הנאמן.

שכיב מוראד שנאן: שנינו זכאים להתמודד, וחבר הכנסת שיתמודד מול מר והבה והבה לא יוכל- - -

ארבל אסטרחן: לא, הוא יוכל.

ארבל אסטרחן: בגלל שזה התמודדות של ח"כים, כל חבר כנסת יוכל.

אברהם מיכאלי: זה סותר את מה שקודם אמרת.

ארבל אסטרחן: לא, הוא לא רצה שח"כ יוכל להתמודד מול מי שאינו ח"כ.

ארבל אסטרחן: ייערכו בחירות, שבהן יוכלו כל הח"כים להתמודד.

יריב לוין: זה שאמרו לו לפני שנתיים: לא – גם היום, אם התפטר מישהו מהוועדה למינוי דיינים, ובאים – מי שהפסיד בבחירות, יכול להתמודד ולהיבחר.

יריב לוין: זה בסדר.

שכיב מוראד שנאן: עד סוף הקדנציה אין יותר מועמדים דרוזיים שיכולים להיכנס – ברשימת ש"ס אין, ברשימת הבית היהודי אין.

שכיב מוראד שנאן: אולי אם יגיעו למס' 63 בקדימה, יוכל דרוזי לכהן, או למס' 42 ברשימת מפלגת העבודה, יוכל דרוזי לכהן שוב.

חמד עמאר: למה אתה לא מזכיר את הליכוד?

חמד עמאר: יש להם מס' 43, שהוא דרוזי – סמיר חיידבק.

ארבל אסטרחן: אני רוצה להבהיר את הנקודה הזאת:

ארבל אסטרחן: אם נבחר נציג כנסת שאינו חבר הכנסת, ולאחר בחירתו החל לכהן ח"כ דרוזי או נהיה כשיר ח"כ דרוזי, יהיו בחירות רק על המקום של אותו מועמד חיצוני- לא על המקום של חבר הכנסת שנבחר, ובבחירות האלה כל הח"כים הדרוזיים יוכלו להתמודד – לא משנה אם התמודדו פעם, לא התמודדו, לא רק מי שנהיה חבר כנסת.

ארבל אסטרחן: את זה אני אוסיף, את ההבהרה הזאת, שיוכלו להתמודד כל הח"כים הדרוזיים.

ארבל אסטרחן: אם שני נציגי הכנסת היו חיצוניים, והתחיל לכהן חבר כנסת דרוזי, או הפסיק להיות שר, כאשר עושים את הבחירות, יצטרכו להגיד במקום מי בוחרים אותו, כלומר יגידו: אנחנו רוצים אותו במקום זה.

שכיב מוראד שנאן: אפשר להגיד את זה אחרת: מי שנבחר במספר קולות יותר גבוה.

ארבל אסטרחן: אבל יכול להיות שהבחירות ההן היו לפני שנתיים.

ארבל אסטרחן: עכשיו נהיה חבר כנסת- - -

שכיב מוראד שנאן: את מי "מדיחים"?

שכיב מוראד שנאן: סליחה, זאת מילה קשה.

יריב לוין: יצטרכו להצביע.

חמד עמאר: אני חושב שככה את מסבכת את העניין.

חמד עמאר: למה להדיח?

חמד עמאר: שלושתם יועמדו לבחירה.

ארבל אסטרחן: אבל אנחנו לא מאפשרים לח"כ מול מי שאינו ח"כ.

יריב לוין: זה כל ההיגיון של החוק.

ארבל אסטרחן: הכנסת אומרת:

ארבל אסטרחן: אנחנו רוצים אותו במקום נציג חיצוני א', או רוצים אותו במקום נציג חיצוני ב', או לא רוצים אותו.

ארבל אסטרחן: יהיו שלוש אפשרויות.

שכיב מוראד שנאן: לדעתי, צריך להבהיר את זה בצורה פשוטה: בבחירות – לא משנה אם היו לפני ארבע שנים, לא שנתיים – מי שנבחר ראשון, נשאר, ומי שנבחר שני, יוצא.

ארבל אסטרחן: אפשר, מה שתחליטו.

ארבל אסטרחן: אני חשבתי שהכנסת תחליט באותה הזדמנות- - -

שכיב מוראד שנאן: למה שהכנסת תחליט?

ארבל אסטרחן: זו בחירה, אבל השאלה- - -

דארין דניאל: זה מנוסח כהחלטה.

ארבל אסטרחן: כשהיא בוחרת אותו, היא מחליטה, את מי הוא מחליף.

ארבל אסטרחן: אני חשבתי שיהיה כתוב: אנחנו רוצים אותו במקום נציג א', או רוצים אותו במקום נציג ב'.

שכיב מוראד שנאן: לדעתי, במקום נציג ס' - מי שקיבל פחות קולות.

ארבל אסטרחן: טוב.

יריב לוין: ואם קיבלו אותו מספר קולות?

ארבל אסטרחן: אולי רק אם הם קיבלו אותו מספר קולות, ילכו להצעה שיצטרכו להחליט.

אברהם מיכאלי: אולי יהיה לך סבב רביעי גם.

ארבל אסטרחן: כאן יש הוראה שקיימת גם היום – שנציגי הכנסת ייבחרו בבחירות חשאיות.

ארבל אסטרחן: זה, כמובן, מחייב הוראה בחוק, ובחירתם, כשירותם וכהונתם תהיה בכפוף להוראות חוק הכנסת, שהזכרתי שמכוחן נקבעו הוראות התקנון שוועדת הכנסת יכולה לקבוע, שמי שהוגש נגדו כתב אישום וכו' לא יהיה מועמד, ואפשר להשעות נציג כנסת בגלל אותן סיבות, ולהעביר אותו מכהונה בגלל הרשעה.

שכיב מוראד שנאן: לפי הנוסח הזה, אין מקום לחשוב על התחולה.

שכיב מוראד שנאן: נכנסו שני חברי כנסת חדשים.

ארבל אסטרחן: הם לא נכנסו אחרי שהחוק יהיה בתוקף, אז אם רוצים שזה יהיה מעכשיו, כן צריך להגיד משהו.

ארבל אסטרחן: הם נכנסו לפני שהחוק היה בתוקף.

ארבל אסטרחן: השאלה היא פה מה אומרים.

ארבל אסטרחן: אפשרות אחת, שהעלה חבר הכנסת מיכאלי, זה לומר: בכל זאת יש פה נציג מכהן – זה יהיה מהכנסת הבאה.

ארבל אסטרחן: האפשרות שכרגע מנוסחת היא שכאשר ייכנס החוק לתוקף, לאחר שיפורסם ברשומות, יש לכנסת נציג שאינו חבר כנסת, שזה המצב היום, ויש ח"כים דרוזיים שכשירים לכהן ורוצים לכהן בוועדה, יהיו בחירות רק לאותו נציג, לפי הרציונל של החוק החדש.

יריב לוין: ברור.

יריב לוין: אני מציע, לפי המתווה שאתה הצעת, חמד, אני מציע שאת הסוגייה של הוראת המעבר נשאיר להכרעה בקריאה השנייה והשלישית.

יריב לוין: תשבו ביניכם, סכמו את העניין הזה.

יריב לוין: כרגע נפרסם בלי הוראת המעבר ובהתייחסות בדברי הסבר.

יריב לוין: תגיעו להבנה.

יריב לוין: מי בעד לאשר את ההצעה לקריאה הראשונה?

יריב לוין: הנושא של התחולה יוכרע בהכנה לקריאה שנייה ושלישית, על-פי ההסכמות ביניכם.

שכיב מוראד שנאן: אני במקום עינת וילף.

שכיב מוראד שנאן: הצבעה בעד – פה אחד ההצעה אושרה.

יריב לוין: פה אחד אושר.

יריב לוין: אין מתנגדים, אין נמנעים.

יריב לוין: תודה רבה, הישיבה נעולה.